
Text rozhodnutia
Súd: Krajský súd Prešov Spisová značka: 6S/59/2014 Identifikačné číslo súdneho spisu: 8014201053 Dátum vydania rozhodnutia: 12. 06. 2015 Meno a priezvisko sudcu, VSÚ: JUDr. Monika Tobiašová ECLI: ECLI:SK:KSPO:2015:8014201053.2 Uznesenie Krajský súd v Prešove v právnej veci žalobkyne E. T., bytom v R., L. Y. XXXX/XX, zastúpenej opatrovníkom Mgr. Y. F., Okresný súd R., E. X, proti žalovanému Úradu práce, sociálnych vecí a rodiny v Poprade, Hraničná 667/13, o náhradu škody jednohlasne takto r o z h o d o l : Konanie z a s t a v u j e. Žiaden z účastníkov n e m á právo na náhradu trov konania. o d ô v o d n e n i e : Dňa 27.08.2014 bolo tunajšiemu súdu doručené podanie žalobkyne označené ako žaloba. Z obsahu bolo zistené, že ide o žalobu o náhradu škody v súvislosti s nesprávne vyplácanými dávkami v hmotnej núdzi, resp. neoprávnene odňatou dávkou v hmotnej núdzi. Vzhľadom na nedostatok náležitostí žaloby súd uznesením zo dňa 08.10.2014 sp. zn. 6S/59/2014-7 vyzval žalobkyňu na odstránenie vád žaloby v lehote 15 dní tak, aby uviedla, čoho sa domáha, či vôbec napáda konkrétne rozhodnutie žalovaného alebo jeho nečinnosť resp. nezákonný postup, aby označila konkrétne rozhodnutie žalovaného, v čom vidí nezákonnosť postupu žalovaného a formulovala znenie petitu. Zároveň bola poučená o možnosti požiadať o ustanovenie zástupcu z radov advokátov a tiež o tom, že ak neodstráni vady podania, súd konanie podľa § 250d ods. 3 O.s.p. zastaví. Dňa 05.11.2014 a dňa 04.12.2014 bolo toto uznesenie vrátené krajskému súdu s oznámením pošty, že žalobkyňa ho v odbernej lehote neprevzala. Uznesenie bolo opätovne zasielané cestou Obvodného oddelenia Policajného zboru v Poprade, ktoré v písomnej správe uviedlo, že žalobkyňa odišla na sviatky k svojej dcére na neznámu adresu. Uznesenie, ktoré bolo opätovne zaslané žalobkyni, sa súdu vrátilo dňa 06.02.2015 ako nedoručené. Dňa 11.02.2015 bolo Obvodné oddelenie Policajného zboru v Poprade požiadané opäť o doručenie uznesenia súdu na adresu jej trvalého bydliska podľa lustrácie v Registri obyvateľov SR a v registri Sociálnej poisťovne. Polícia zistila z vyjadrenia domovníka a susedov, že žalobkyňa sa na adrese R., ul. L. Y. č. XX zdržiava, neotvára však nikomu, ani poštárke. Z uvedených dôvodov krajský súd ustanovil žalobkyni podľa § 29 ods.2 O.s.p. opatrovníka. Uznesenie Krajského súdu v Prešove zo dňa 08.10.2014 sp. zn. 6S/59/2014-7 na odstránenie vád podanej žaloby bolo dňa 21.05.2015 doručené aj ustanovenému opatrovníkovi. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Keďže aj napriek výzve a podrobnému poučeniu žalobkyňa ani jej opatrovník neodstránili vady podania, a na základe podania žalobkyne nemožno vecne vybaviť žalobu, súd konanie podľa § 250d ods. 3 O.s.p. zastavil. O náhrade trov konania rozhodol podľa § 146 ods. 1 písm. c) v spojení s § 246c O.s.p., podľa ktorého žiaden z účastníkov nemá právo na náhradu trov konania podľa jeho výsledku, ak konanie bolo zastavené. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

